Ողջունելով ներկաներին և կարևորելով հուշագրի ստորագրումը՝ ՀՀ բնապահպանության նախարար Արծվիկ Մինասյանը նշել է<<Երևույթն աննախադեպ է և մեր երկրում կարող է ձևավորվել մի մշակույթ, որին, նույնիսկ շատ զարգացած երկրներ կարող են հետևել և կիրառել այն։ Մեր երկիրն իր տարածքով զիջելով այլ երկրներին, կենսաբազմազանության առումով չափազանց մեծ կշիռ ունի։ Չափազանց կարևոր է, որ Հանրապետության Նախագահի հանձնարարականին, այն է՝ շրջակա միջավայրը բարելավելու և բնությունը պահպանելու ծրագրեր իրականացնել, իր դերակատարությունն է առաջադրում հայտնի գործիչ Գագիկ Ծառուկյանը։ Երբ ծանոթանում ես այն գործերին, որ պարոն Ծառուկյանն իրականացրել է այդ ոլորտում, այն ներդրումներին, այն սրտացավ մոտեցումներին և վերաբերմունքին, դրանք վստահություն են ներշնչում, որ այն կարող է դառնալ շատ լավ օրինակ ապագայում մեր այն հայրենակիցների համար, ովքեր ունեն ցանկություն, հնարավորություն, կամ սեր՝ բնության հանդեպ։ Այս նախաձեռնության նպատակը ոչ միայն այն է, որ կարողանանք հանրաճանաչ դարձնել մեր բնության հրաշքներն, այլև առաջին հերթին պահպանել այն>>,- նշել է Ա. Մինասյանը և նկատել, որ համագործակցությունը տեղափոխվում է այնպիսի հարթություն, որտեղ իրավական ակտերով կամրագրվեն բնության հատուկ պահպանվող տարածքներ, դրանցում կգործեն հստակ կանոններ, որպեսզի ապօրինի որսը, կենդանական և բուսական աշխարհի նկատմամբ ոտնձգությունները բացառվեն։ Բնապահպանության նախարարը համագործակցությունը կարևորել է նաև էկոտուրիզմի զարգացման և սոցիալ-տնտեսական խնդիրների լուծման առումով։